ଭୁବନେଶ୍ୱର, ଏପ୍ରିଲ ୨୦(ଲୋକାଲ ୱାୟାର): ରାଜ୍ୟରେ ଏ ପର୍ଯ୍ୟନ୍ତ ମୋଟ ୭୪ ଜଣ କରୋନା ଆକ୍ରାନ୍ତ ଚିହ୍ନଟ ହୋଇଥିବା ବେଳେ ସେଥିରୁ ୨୪ ଜଣ (ପ୍ରାୟ ଏକ ତୃତୀୟାଂଶ) ପଶ୍ଚିମବଙ୍ଗ ଫେରନ୍ତା ବୋଲି ସୋମବାର ସରକାର କହିଛନ୍ତି ।
ସୋମବାର ଚିହ୍ନଟ ହୋଇଥିବା ୧୩ ଜଣ ପଜିଟିଭଙ୍କ ମଧ୍ୟରୁ ୧୦ ଜଣ କୋଲକାତାରୁ ଫେରିଥିଲେ । ଏହି ୧୦ ଜଣଙ୍କ ମଧ୍ୟରେ ଯାଜପୁରର ୫ ଓ ଭଦ୍ରକର ୫ ଜଣ ବ୍ୟକ୍ତି ଅଛନ୍ତି ।
ପଶ୍ଚିମବଙ୍ଗରେ କୋଲକାତାର ବିଭିନ୍ନ ଅଞ୍ଚଳରେ ତଥା ରାଜ୍ୟର ଅନ୍ୟାନ୍ୟ ସ୍ଥାନରେ କାମ କରୁଥିବା ଓଡ଼ିଶାର ବହୁ ସଂଖ୍ୟକ ଲୋକ ନିକଟ ଅତୀତରେ ଘରକୁ ଫେରିଛନ୍ତି ।
ସେମାନେ ସ୍ୱେଚ୍ଛାକୃତ ଭାବେ ସରକାରଙ୍କୁ ତଥ୍ୟ ଦେଉ ନଥିବାରୁ ଏବେ ବିଭିନ୍ନ ସ୍ଥାନରେ କରୋନା ସଂକ୍ରମଣର ଆଶଙ୍କା ଦେଖାଦେଇଛି ।
ରାଜ୍ୟ ସରକାର ଆଜି ଏକ ଅନୁରୋଧରେ କହିଛନ୍ତି, ଗତ ୨୮ ଦିନ ମଧ୍ୟରେ ପଶ୍ଚିମବଙ୍ଗରୁ ଫେରିଥିବା ଲୋକମାନେ ସ୍ୱେଚ୍ଛାକୃତ ଭାବେ ସରପଞ୍ଚ କିମ୍ବା ତହସିଲଦାର କିମ୍ବା ବିଡିଓଙ୍କ ନିକଟରେ ତୁରନ୍ତ ନାମ ପଂଜିକରଣ କରିବା ସହ ସମସ୍ତ ତଥ୍ୟ ଦିଅନ୍ତୁ ।
ଏହାପରେ ସେମାନେ ୧୪ ଦିନ ପର୍ଯ୍ୟନ୍ତ କ୍ୱାରେଣ୍ଟାଇନରେ ରୁହନ୍ତୁ । କ୍ୱାରେଣ୍ଟାଇନ ଅବଧି ଶେଷ ହେବା ପରେ ସେମାନଙ୍କୁ ୨ ହଜାର ଟଙ୍କା ଲେଖାଏଁ ପ୍ରଦାନ କରାଯିବ ।
ଗ୍ରାମ ପଞ୍ଚାୟତର ସରପଞ୍ଚମାନେ ଅନ୍ୟ ରାଜ୍ୟରୁ ଫେରୁଥିବା ଓଡ଼ିଶାର ଲୋକମାନଙ୍କ ପଂଜିକରଣ, ବାଧ୍ୟତାମୂଳକ କ୍ୱାରେଣ୍ଟାଇନ ବ୍ୟବସ୍ଥା, ରହିବା, ଖାଦ୍ୟପେୟ ବନ୍ଦୋବସ୍ତ ଏବଂ ପ୍ରୋତ୍ସାହନ ରାଶି ପ୍ରଦାନ ତଦାରଖ କରିବାକୁ ନିଦେ୍ର୍ଦଶ ଦିଆଯାଇଛି ।
ପଶ୍ଚିମବଙ୍ଗ ଫେରନ୍ତାମାନଙ୍କୁ ଚିହ୍ନଟ କରି କ୍ୱାରେଣ୍ଟାଇନରେ ରଖିବାକୁ ଜିଲ୍ଲାପାଳମାନଙ୍କୁ ମଧ୍ୟ ନିର୍ଦ୍ଦେଶ ଦିଆଯାଇଛି ।
ଉଲ୍ଲେଖଯୋଗ୍ୟ, ରବିବାର ରାତି ସୁଦ୍ଧା ମୋଟ ୧୦୬୪୧ଟି ନମୁନା ପରୀକ୍ଷା କରାଯାଇଛି । ସୋମବାର ଅପରାହ୍ଣ ସୁଦ୍ଧା ରାଜ୍ୟର ୧୦ ଜିଲ୍ଲାରେ ୭୪ ଜଣ କରୋନା ଆକ୍ରାନ୍ତ ଚିହ୍ନଟ ହୋଇଛନ୍ତି ।
